હવેની દુનિયા વાસ્તવિક દુનિયા નથી રહી. લોકોને કોઈ વ્યક્તિને મળવા કરતાં તેની સાથે અવાસ્તવિક રીતે વાત કરવી બહુ ગમે છે જેને આપણે ચેટ કહીએ છીએ. રૂબરુ વાત કરવા કરતાં વિડિયો કૉલિંગમાં હવે વધુ રસ પડી રહ્યો છે. હવે બધું ઘરે બેઠાં થઈ શકે છે. ઘરે બેઠાં ભોજન મગાવી શકાય છે. ઘરે બેઠાં બિલ ભરી શકાય છે. ઘરે બેઠાં યાત્રાધામોના મંદિરની આરતી તે જ સમયે જોઈ શકાય છે. આ બધામાં જેમને રસ નથી, પણ વિવિધ વારસામાં રસ છે જેને આજકાલ હેરિટેજ તરીકે ઓળખવામાં આવે છે, તેમના માટે પણ આ અવાસ્તવિક પરંતુ સાચુકલી લાગતી દુનિયા (વર્ચ્યુઅલ વર્લ્ડ) હવે ઘરે બેઠા આવી છે.